Szám:39-6/2017/T

**Jegyzőkönyv**

**Készült**: A Térségfejlesztési Bizottság 2017. április 27-én, a Megyeháza Zrínyi Miklós termében tartott üléséről

**Jelen vannak**: a mellékelt jelenléti ív szerint

**Fodor Márk**: Köszönti az ülésen megjelenteket és megállapítja, hogy a Térségfejlesztési Bizottság a jelenlévő 9 fővel határozatképes. Megkérdezi a bizottság tagjait, hogy van-e valakinek észrevétele vagy egyéb javaslata a teljes (tehát az önálló és az együttes ülésen tárgyalandó) napirendet illetően.

Mivel nem merül fel észrevétel és javaslat, a bizottság az alábbi határozatot hozza:

**12/2017 (IV.27.) TB számú határozat:**

A Térségfejlesztési Bizottság egyhangúlag elfogadta napirendjét.

**Tájékoztató a területi államigazgatás helyzetéről, a belső integrációról és a Zala Megyei Kormányhivatal ingatlanfejlesztéseiről**

**Fodor Márk**: Tájékoztatja a bizottság tagjait, hogy kormánymegbízott asszony, az előterjesztés készítője, a közgyűlés ülésén vesz majd részt, ahol prezentációt is tart a témáról, de ha van valakinek előzetesen észrevétele vagy kérdése, amit tolmácsolni kellene, akkor nyugodtan tegye fel most.

**Merencsicsné Vida Szilvia**: Egy észrevétele van az előterjesztéssel kapcsolatban, a differenciált béremeléshez kapcsolódóan, ugyanis szerinte nem fogadható el, hogy egy 20-30 éve közigazgatásban dolgozó ugyanannyit keressen, mint egy pályakezdő.

**Völgyi Zoltán**: A kormányhivatali ingatlanfejlesztésekhez kapcsolódóan jegyzi meg, hogy nemrégiben járt a letenyei földhivatalban, s az ottani munkakörülmények, az épület állaga elég rendezetlen a többi hasonló épülethez képest.

**Fodor Márk**: Megígéri, hogy tolmácsolni fogják kormánymegbízott asszony felé a felmerült észrevételeket. Megjegyzi, hogy nagyon sok változás zajlott az elmúlt időszakban az államigazgatásban, de szerinte fontos, hogy a vállalkozásokhoz kapcsolódó szakigazgatási szerveknél nagyon erős partnerségi viszony tapasztalható mostanában: jogszabályváltozáskor először tájékoztatnak, a helyszínen előzetesen felhívják a figyelmet a változásokra (pl. a dohányzási szabályok esetében, stb.). Jó lenne, ha ez a szemlélet valósulhatna meg más egyenruhás szerveknél is (pl. NAV) egyfajta szolgáltató jelleget mutatva.

Jelentősek az ingatlanfejlesztések, amelyek uniós forrásból valósultak meg, s általuk jelentős megtakarítások érhetők el az ilyen nagy épületeknél. Véleménye szerint a következő időszakban fontos feladat lesz, hogy időszakonként energetikusok nézzék át ezeket, hogy megvalósult-e valóban az energiatakarékosság.

**Dr. Fekete Zoltán**: Kihangsúlyozza, hogy az illetményemelés 30%-ban differenciáltan megvalósult.

**Fodor Márk**: Megkérdezi, hogy van-e még további észrevétel. Ha ilyen nincs, akkor szavazásra teszi fel az előterjesztésben foglaltakat, melyről a bizottság az alábbi határozatot hozza:

**13/2017 (IV.27.) TB számú határozat:**

A Térségfejlesztési Bizottság egyhangúlag elfogadta a területi államigazgatás helyzetéről, a belső integrációról és a Zala Megyei Kormányhivatal ingatlanfejlesztéseiről szóló tájékoztatót.

**Fodor Márk**: A Térségfejlesztési Bizottság önálló ülését lezárja és a Pénzügyi Bizottsággal közösen, együttes ülés keretében folytatódik a napirendi pontok megtárgyalása.

k.m.f

Fodor Márk Dr. Fekete Zoltán

a Térségfejlesztési Bizottság elnöke a Térségfejlesztési Bizottság alelnöke